Edi Jak Neumann vrea să fie preşedinte FOTO Ştefan Both

Muzicianul Eduard Jak Neumann s-a hotărât să îşi depună candidatura ca independent, printr-o scrisoare adresată românilor indecişi şi a celor care nu au de gând să meargă la vot. „Politica nu este rea şi coruptă. Politica este instrumentul pe care îl avem la indemână pentru o viaţă armonioasă. Statul este forul care hotăraşte distribuţia resurselor financiare în societate. Însa el însuşi este dominat de interesele financiare. Trăim în prezent sub dictatura banului, care duce spre pierzanie şi război global. Nu mai putem continua aşa. Suntem pregatiţi să facem din România un exemplu-forţă al planetei unite“, a susţinut artistul.

Program de candidat

Edi Neumann a trasat şi câteva sarcini precise în cazul în care va câştiga alegerile. Primul Ministru va fi desemnat prin dezbatere publică, Ministrul de Externe va lua poziţie echidistanţă faţă de evenimentele din Ucraina şi Israel, Ministerul Mediului va interzice extracţia prin fracturare a gazelor de sist, a modificărilor genetice, a extracţiei aurului prin cianuri şi a oricărei alte practici distructive. De asemenea, Ministerul Cercetarii va fi focalizat pe identificarea resurselor energetice alternative, iar Ministerul Culturii va include toate formele artei în dezvoltarea personală şi comunitară, în timp ce Ministerul Sănătăţii va fi eliberat de influenţa intereselor marilor companii farmaceutice şi va studia terapiile naturiste

Şapte ani în Blazzaj

Edi Neumann s-a născut în Tulcea, în 1974, unde şi-a petrecut copilăria până la 16 ani. „La 16 ani, m-am apucat de saxofon. Eram autodidact. În 1992, m-am dus la Costineşti, la un curs de vară cu Dan Ionescu, de la care am aflat că în Timişoara există un loc unde se cântă săptămânal jazz. Era clubul Pod 16. Am luat pulsul capitalei în anii ‘90, dar erau anumite trăsături şi caracteristici psihologice, sociale şi culturale care m-au îndepărtat. Am simţit nevoia să vin la Timişoara“, a spus Edi Neumann, într-un interviu pentru „Adevărul“.





Ajuns la Timişoara, tânărul Neumann a dat examen şi a intrat la Facultatea de Sociologie, pe care însă nu a terminat-o, pentru că a fost exmatriculat. Opiniile sale nu convergeau cu ale unor profesori cu mentalităţi comuniste. Edi Neumann a pus bazele unei formaţii care se numea Funkin’le Free, prima trupă de funk din România. Trupa avea să se transforme mai târziu în Blazzaj.



„Trupa avea să se transforme mai târziu în Blazzaj, pentru că aveam nevoie de un nume mai românesc. A fost ceva nou pe piaţa muzicală de la noi. Am surprins prin atitudinea textelor, amestecul lor de folclor cu funk şi prin eclectismul muzicienilor”, a mai spus Edi Neumann.





După şapte ani de cântat cu Blazzaj, timp în care au apărut două albume: „Atenţie, Blazzaj” şi „Macadam”, Edi Neumann ia decizia să plece în Anglia, alături de soţie, care a primit un loc de muncă în domeniul medical. În Brighton a cântat în trupa Day Release Enciclopedia, iar în Hastings, a avut ocazia să colaboreze cu Lione Carol, care, mai târziu a devenit o cântăreaţă celebră în Anglia.

"M-am întors din Anglia pentru că mi-am dat seama că mai există şi alte locuri pe pământ. Am divorţat, am devenit apoi nefericit şi am venit în România să îmi caut gagică. M-am oprit la Timişoara, Cluj, Iaşi şi acum sunt la Bucureşti", a spus Edi Neumann.





A revenit la Timişoara, a reînceput concertele cu Blazzaj, însă, până la urmă a ieşit din grup. "Se pare că nu am mai fost dorit în trupă. Blazzaj face parte din ADN-ul meu, dar nu vreau să mai vorbesc despre ce a fost. Cert este că nu le-am interzis niciodată să cânte piesele compuse de mine", a mai spus artistul.

Acum locuieşte la Bucureşti, unde a înfiinţat Asociaţia Planetozaurus „dedicată acturilor artistice originale, creative şi inovatoare”. Concertează şi compune muzică de teatru.

O nouă Constituţie

Edi Jak Neumann susţine că politica de azi promovează promovează doar pe cei care dovedesc coruptibilitate şi inconştienţă. „Cum putem ajunge să participăm la deciziile care ne influentează fără să alegem între două rele, unul mai mare decât celalalt? După mai bine de 65 de ani de la proclamarea Declaraţiei Universale a Drepturilor Omului, societatea statelor continuă totuşi folosirea conflictului armat în relaţiile internaţionale. Acest lucru poate şi trebuie să înceteze. Vocaţia internaţională a românilor este indiscutabilă. România este unul din cei mai mari exportatori al celui mai de preţ bun: omul educat. România este gata să facă, prima, cel mai curajos pas din istorie: Adoptarea Declaraţiei Universale a Drepturilor Omului ca şi constituţie. Acesta este pilonul de bază al participării mele la campania prezidenţială”, a anunţat Edi Neumann.



În ceea ce priveste actiunea imediată, ca preşedinte ales al României, Neumann va face urmatoarele:

1. Primul Ministru va fi desemnat prin dezbatere naţională transparentă, urmârind un set precis de obiective;

2. Ministerul Economiei va susţine armonizarea internaţionala a utilizării resurselor; Capitalul şi piaţa sunt deja internaţionalizate şi ele vor susţine interesele societăţilor în faţa statelor, aflate momentan în relaţii anarhice;

3. Ministerul de Externe va lua o poziţie echidistantă faţa de conflictele existente, în special cele din Ucraina şi Israel;

4. Ministerul de Interne va primi capacitatea tehnologica de a recunoaşte identitatea cetăţeanului cu ajutorul telefonului mobil pentru eliberarea de constrângerile birocratice;

5. Ministerul Justiţiei va avea misiunea de a detalia implementarea naţională a Declaraţiei Universale a Drepturilor Omului şi rolul Parlamentului în procesul legislativ;

6. Ministerul Muncii va implementa sistemul de 13 salarii, din patru în patru săptămâni, precum şi eradicarea sărăciei prin munca pentru comunitate timp de 4 ore pe săptămână, 19 zile din 28;

7. Ministerul Mediului va interzice extracţia prin fracturare a gazelor de sist, a modificărilor genetice, a utilizării neregularizate a pesticidelor, a extracţiei aurului prin cianuri şi a oricărei alte practici distructive;

8. Ministerul Educaţiei va fi lărgit prin comunităţi educaţionale pentru toate vârstele pe modelul kibbutz-urilor;

9. Ministerul Cercetarii va fi focalizat pe identificarea resurselor energetice alternative;

10. Ministerul Apărării Naţionale va fi implicat împreuna cu Biserica în dezvoltare comunitară şi asistenţă socială;

11. Ministerul Sănătăţii va fi eliberat de influenţa intereselor marilor companii farmaceutice şi va studia terapiile naturiste;

12. Ministerul Culturii va include toate formele artei în dezvoltarea personală şi comunitară;

13. Ministerul pentru Dialog Social va armoniza participarea cetăţeneasca la dezbaterea politică în conjuncţie cu Ministerul pentru Societatea Informaţională;